b'\n_START_ARTICLE_\nArenenud riik\n_START_PARAGRAPH_\nArenenud riik, industrialiseerunud riik, arenenud maa v\xc3\xb5i majanduslikult arenenum riik (ingl. k MEDC-more economically developed country) on suver\xc3\xa4\xc3\xa4nne riik, mis kuulub k\xc3\xb5rgema arengutaseme ja arenenud turumajandusega t\xc3\xb6\xc3\xb6stusriikide hulka. Varem nimetati antud riike t\xc3\xb6\xc3\xb6stusmaadeks, ent praeguseks on see nimetus vananenud, sest k\xc3\xb5rgem arengutase ei s\xc3\xb5ltu enam niiv\xc3\xb5rd t\xc3\xb6\xc3\xb6stuse, kuiv\xc3\xb5rd teeninduse, sh nn teadusalase arengu, infoteeninduse jms tasemest._NEWLINE_ Tavalisemateks majanduse arengu m\xc3\xb5\xc3\xb5tmise kriteeriumiteks on: sisemajanduse kogutoodang (SKT), sissetulek elaniku kohta, industrialiseerimise tase, laialdase infrastruktuuri tase ja \xc3\xbcle\xc3\xbcldine elustandard._NEWLINE_See, millist kriteeriumit kasutada ja millised riigid selle alla klassifitseeruvad kui arenenud, s\xc3\xb5ltub debattidest ja vastavatest kokkulepetest. _NEWLINE_Arenenud riikide hulka kuuluvad postindustriaalse majandusega riigid. Nendes riikides on teenindus-, ehk tertsiaarne sektor \xc3\xbclekaalus ja arenenum kui majandus- ehk sekundaarne sektor. Arenenud riike vastandatakse arenguriikidega, mis on hetkel alles industrialiseerimise arenguj\xc3\xa4rgus, ja arenemata riikidega, mis on pre-industriaalsed ja kus toimib peaaegu t\xc3\xa4ielikult agraar\xc3\xbchiskond. _NEWLINE_Vastavalt Rahvusvahelisele Valuutafondile (ingl.k International Monetary Fund -IMF) moodustavad edasij\xc3\xb5udnud majandusega riigid 2014. aastal 49% \xc3\xbclemaailmsest SKP-st. 2013. aastal 10 edasij\xc3\xb5udnuma majandusega riiki nominaalse SKP alusel olid Ameerika \xc3\x9chendriigid, Jaapan, Saksamaa, Prantsusmaa, \xc3\x9chendkuningriik, Hiina, Brasiilia, Itaalia, Venemaa ja India.\n_START_SECTION_\nTermini selgitus ja taust\n_START_PARAGRAPH_\nTerminile "arenenud riik" on mitmeid vasteid, sealhulgas "edasij\xc3\xb5udnud riik", "industrialiseerunud riik", "majanduslikult arenenum riik", "\xc3\xbclemaailmne p\xc3\xb5hjamaine riik", "esimese maailma riik", ja "post-industriaalne riik". Termin "industriaaliseerunud riik" on osaliselt mitmet\xc3\xa4henduslik, kuna industrialiseerimine on kestev protsess, mida on keeruline kitsalt piiritleda._NEWLINE_Esimene industrialiseerunud riik oli \xc3\x9chendkuningriik, millele j\xc3\xa4rgnesid Belgia, Saksamaa, Ameerika \xc3\x9chendriigid, Prantsusmaa ja seej\xc3\xa4rel teised L\xc3\xa4\xc3\xa4ne-Euroopa riigid. Sellegipoolest on m\xc3\xb5ne majandusteadlase, sealhulgas Jeffrey Sachi arvates praegune jaotuss\xc3\xbcsteem arenenud ja arenguriikide vahel 20. sajandi fenomen.\n_START_SECTION_\nArenenud riikide definitsioon ja kriteeriumid\n_START_PARAGRAPH_\nOn palju arutletud kriteeriumite \xc3\xbcle, mis m\xc3\xa4\xc3\xa4raksid riikide arengutaseme. Varem on mainitud sissetulekut inimese kohta, SKP-d, industrialiseerimise taset. Mida k\xc3\xb5rgemad eelmainitud on, seda k\xc3\xb5rgem on riigi arenguindeks. Viimasel ajal on hakanud domineerima uus kriteerium \xe2\x80\x93 inimarengu indeks, mis kombineerib majandusliku m\xc3\xb5\xc3\xb5te \xe2\x80\x93 riigi kogutoodangu teiste m\xc3\xb5\xc3\xb5detega nagu keskmine eluiga ja haridus. Selle kriteeriumi j\xc3\xa4rgi on arenenud riigid k\xc3\xb5rge inimarengu indeksiga._NEWLINE_Kofi Annan, endine \xc3\x9cRO peasekret\xc3\xa4r, s\xc3\xb5nastas arenguriigi olemuse j\xc3\xa4rgmiselt: "Arenenud riigis lubatakse kodanikel nautida turvalises keskkonnas vaba ja tervislikku eluviisi." \xc3\x9cRO statistika osakond on aga teatanud, et \xc3\x9cRO ei ole pannud paika \xc3\xbchtegi kindlat s\xc3\xbcsteemi, mille j\xc3\xa4rgi arenenud- ja arenguriike \xc3\xbcksteisest eristada. Samuti on nad \xc3\xb6elnud, et terminid "arengu" ja "arenenud" on loodud vaid statistika lihtsustamiseks ja ei arvusta tingimata kindla riigi v\xc3\xb5i ala olukorda arenguprotsessis._NEWLINE_Sellegipoolest on \xc3\x9cRO v\xc3\xa4lja toonud ka riigid ja muud alad, mida \xc3\xbcldiselt peetakse arenenud riikideks. Nimelt loetakse nendeks Jaapanit Aasias, Kanadat ja Ameerika \xc3\x9chendriike P\xc3\xb5hja-Ameerikas, Austraaliat ja Uus-Meremaad Okeaanias ning L\xc3\xa4\xc3\xa4ne-Euroopat. Rahvusvahelise kaubandusstatistika kohaselt peetakse arenenud regiooniks ka L\xc3\xb5una-Aafrika Tolliliitu, samuti ka Iisraeli, endisest Jugoslaaviast eraldunud riike ning ka Kesk-Euroopa riike.\n_START_SECTION_\nMuud arenenud riikide j\xc3\xa4rjestused\n_START_PARAGRAPH_\nArenenud riike j\xc3\xa4rjestavad mitmed tuntud institutsioonid: \xc3\x9cRO ja OECD (n\xc3\xa4ited \xc3\xbclalpool), Luure Keskagentuur, Maailmapank ja Rahvusvaheline Valuutafond, kuid ka erinevad ajakirjad, mille tulemusi hindavad nii juhtivad organisatsioonid kui ka meelelahutust otsivad lugejad.\n_START_SECTION_\nRahvusvaheline valuutafond\n_START_PARAGRAPH_\nRahvusvaheline valuutafond on pannud paika alad ja riigid, kus on arenenud majandus ja mis jagunevad p\xc3\xb5hivaluuta aladeks (Ameerika \xc3\x9chendriigid, EL, Jaapan), Euroalaks, kuhu kuulub nmekirjas ka Eesti, p\xc3\xb5hilisteks arenenud aladeks, kuhu kuuluvad Kanada, Prantsusmaa, Saksamaa, Itaalia, Jaapan, \xc3\x9chendkuningriik ja Ameerika \xc3\x9chendriigid ning l\xc3\xb5puks muudeks arenenud aladeks, kuhu kuuluvad n\xc3\xa4iteks Austraalia, Hongkong, Island ja San Marino.\n_START_SECTION_\nMaailmapank\n_START_PARAGRAPH_\nMaailmapank loeb "k\xc3\xb5rge sissetulekuga majandusega" riikideks 76 riiki, kuhu kuulub enamik Euroopa riikidest ning Venemaa, Jaapan, L\xc3\xb5una-Korea, Austraalia, Uus-Meremaa, Ameerika \xc3\x9chendriigid, Kanada, Uruguay, T\xc5\xa1iili, Araabia \xc3\x9chendemiraadid ja Saudi Araabia.'